N á v r h

**Nariadenie vlády**

**Slovenskej republiky**

**z .... 2024,**

**ktorým sa mení a dopĺňa nariadenie vlády Slovenskej republiky č. 435/2022 Z. z., ktorým sa ustanovujú požiadavky na udržiavanie poľnohospodárskej plochy,**

**aktívneho poľnohospodára a kondicionality**

**v znení nariadenia vlády Slovenskej republiky č. 515/2023 Z. z.**

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:

**Čl. I**

Nariadenie vlády Slovenskej republiky č. [435/2022 Z. z.](https://www.slov-lex.sk/pravne-predpisy/SK/ZZ/2022/436/), ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality v znení nariadenia vlády Slovenskej republiky č. 515/2023 Z. z. sa mení a dopĺňa takto:

1. § 5 vrátane nadpisu znie:

„**§ 5**

**Kondicionalita**

Poľnohospodár s celkovou výmerou poľnohospodárskej plochy viac ako 10 ha nahlásenej podľa osobitného predpisu13) dodržiava požiadavky hospodárenia[13a)](#poznamky.poznamka-13) a normy dobrého poľnohospodárskeho a environmentálneho stavu pôdy, ktoré sú uvedené v [prílohe č. 2](#prilohy.priloha-priloha_c_2_k_nariadeniu_vlady_c_435_2022_z_z.oznacenie).“.

Poznámky pod čiarou k odkazom 13 a 13a znejú:

„13) Čl. 69 ods. 1 nariadenia Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013 (Ú. v. EÚ L 435, 6. 12. 2021) v platnom znení.

13a) Príloha III nariadenia (EÚ) 2021/2115 v platnom znení.“.

1. Za § 7 sa vkladá § 7a, ktorý vrátane nadpisu znie:

„**§ 7a**

**Prechodné ustanovenie k úprave účinnej dňom vyhlásenia**

Podmienky poskytnutia podpory na základe žiadostí predložených v roku 2024 sa posudzujú podľa tohto nariadenia vlády v znení účinnom odo dňa vyhlásenia tohto nariadenia vlády.“.

1. V prílohe č. 2 časti A riadku DPEP 5 stĺpci „Podmienky“ sa na konci pripája táto veta: „Tieto podmienky sa nevzťahujú na poľnohospodársku plochu, na ktorej sa vykonáva opatrenie reštrukturalizácia vinohradu alebo konverzia vinohradu.16a)“.

Poznámka pod čiarou k odkazu 16a znie:

„16a) § 3 ods. 1 nariadenia vlády Slovenskej republiky č. 91/2024 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore vinohradníctva a vinárstva.“.

1. V prílohe č. 2 časti A riadku DPEP 6 stĺpci „Podmienky“ sa slová „do 31. októbra“ nahrádzajú slovami „do 15. októbra“, slová „do dvoch týždňov“ sa nahrádzajú slovami „do štyroch týždňov“, slová „nad 7°“ sa nahrádzajú slovami „nad 12°“, slová „do 1. marca zabezpečiť najmenej 80 %-né“ sa nahrádzajú slovami „do 1. marca zabezpečiť 100 %-né“ a na konci sa pripája táto veta: „Tieto podmienky sa nevzťahujú na poľnohospodársku plochu, na ktorej sa vykonáva opatrenie reštrukturalizácia vinohradu alebo konverzia vinohradu.16a)“.
2. V prílohe č. 2 časti A riadku DPEP 7 stĺpci „Podmienky“ prvý odsek znie:

„Na poľnohospodárskej ploche orná pôda, okrem plôch viacročných plodín, tráv a iných bylinných krmovín a pôdy ležiacej úhorom dodržiavať povinnosť

1. striedania tej istej plodiny na tej istej ploche počas dvoch po sebe nasledujúcich rokov; v prípade zaradenia medziplodiny v období najneskôr od 1. novembra do výsevu jarných plodín v nasledujúcom roku alebo do výsevu následnej plodiny, možno pestovať tú istú plodinu na tej istej poľnohospodárskej ploche aj druhý rok a v prípade plodín jesenného zberu možno výsev vykonať aj po zbere týchto plodín po 1. novembri, ak vzhľadom na nepriaznivé klimatické podmienky nemožno vykonať výsev v určenom termíne, poľnohospodár vykoná výsev bezodkladne potom, čo pominuli nepriaznivé klimatické podmienky a povinnosť striedania tej istej plodiny na tej istej ploche počas dvoch po sebe nasledujúcich rokov sa uplatní v treťom roku,

1. diverzifikácie plodín na poľnohospodárskej ploche orná pôda s celkovou výmerou od 10 ha do 30 ha spôsobom pestovania aspoň dvoch rôznych plodín; hlavná plodina nesmie pokrývať viac ako 75 % výmery tejto ornej pôdy, alebo
2. diverzifikácie plodín na poľnohospodárskej ploche orná pôda s celkovou výmerou ornej pôdy viac ako 30 ha spôsobom pestovania aspoň troch rôznych plodín; hlavná plodina nesmie pokrývať viac ako 75 % výmery tejto ornej pôdy a dve hlavné plodiny spoločne nesmú pokrývať viac ako 95 % výmery tejto ornej pôdy.“.
3. V prílohe č. 2 časti B štvrtom bode sa slová „do 1. septembra“ nahrádzajú slovami „do 15. augusta“.
4. V prílohe č. 2 časti B tabuľke č. 1 prvom riadku sa za slová „vyčlenenej na neproduktívne plochy alebo prvky“ vkladá čiarka a slová „na medziplodiny a na plodiny viažuce dusík“.
5. V prílohe č. 3 sa doterajší text označuje ako prvý bod a dopĺňa sa druhým bodom, ktorý znie:

„2. Nariadenie Európskeho parlamentu a Rady (EÚ) 2024/1468 zo 14. mája 2024, ktorým sa menia nariadenia (EÚ) 2021/2115 a (EÚ) 2021/2116, pokiaľ ide o normy dobrého poľnohospodárskeho a environmentálneho stavu, režimy v záujme klímy, životného prostredia a dobrých životných podmienok zvierat, zmeny strategických plánov SPP, preskúmanie strategických plánov SPP a výnimky z kontrol a zo sankcií (Ú. v. EÚ L, 2024/1468, 24. 5. 2024).“.

**Čl. II**

Toto nariadenie vlády nadobúda účinnosť dňom vyhlásenia.